**Reetta Andolin** (ent. **Kivelä**, s. 17. helmikuuta 1977) on suomalainen elintarviketieteiden tohtori ja kaurapohjaisen kasviproteiinituotteen nyhtökauran toinen kehittäjä.  Nyhtökauraa tuottavan Gold&Green Foods -yrityksen Andolin on perustanut yhdessä startup-yrittäjä Maija Itkosen ja tutkija Zhong-qing Jiangin kanssa.  Andolin jätti Gold&Green Foodsilla teknologiajohtajan tehtävät vuonna 2019 mutta jatkaa yrityksen hallituksen jäsenenä. 

Andolin on työskennellyt maatalous-metsätieteellisen tiedekunnan työelämäprofessorina 1.9.2020 alkaen. Työelämäprofessuurin alana on innovaatiojohtaminen ja kestävä ruokaketju. 

Helsingin yliopiston alumniyhdistys valitsi Reetta Andolinin Helsingin yliopiston Vuoden Alumniksi 2018.

Elämä ja ura
------------

Andolin on kotoisin Hämeenlinnasta. Hän opiskeli Hämeenlinnan lyseon lukiossa, josta valmistui ylioppilaaksi vuonna 1996. Lyseon lukiossa Andolin tutustui tulevaan yrityskumppaniinsa Maija Itkoseen.  Helsingin yliopistossa Andolin aloitti kemian opintonsa vuonna 1996 ja vaihtoi vuonna 1998 elintarvikekemiaan. Elintarviketieteiden maisteriksi hän valmistui vuonna 2003. 

Valmistuttuaan Andolin työskenteli Atrian tytäryhtiön tehtaalla Forssassa vuosina 2004–2007. 

Andolin lähti Forssasta mukaan Helsingin yliopiston kauratutkimushankkeeseen. Jatko-opintoja Andolin suoritti Helsingin yliopiston viljateknologian tutkimusryhmässä vuosina 2007–2011. Vuonna 2011 valmistunut väitöskirja valittiin Helsingin yliopiston soveltavien biotieteiden vuoden väitöskirjaksi. Andolin oli ensimmäisenä maailmassa löytänyt hapettumismekanismista syyn siihen, miksi kauran beetaglukaani usein pilkkoutuu säilytyksessä. 

Ennen Gold&Green Foods -yrityksen perustamista Andolin toimi vuosina 2011–2015 tutkimuspäällikkönä Fazerin suklaatehtaalla. Siellä hän tutki muun muassa tuotteiden terveysvaikutuksia.

Yksityiselämä
-------------

Andolinilla on neljä lasta.

Tunnustukset
------------

* Vuoden väitöskirja 2011 (soveltavat biotieteet)
* Vuoden nuori tutkijayrittäjä (Kaupallisten ja teknisten tieteiden tukisäätiö KAUTE) 2015
* Vuoden vaikuttaja 2016 (maatalous-metsätieteellinen tiedekunta)
* Vuoden teknologiajohtaja 2017 (CTO Forum, Finland)
* Helsingin yliopiston Vuoden Alumni 2018
* Suomen kulttuurirahaston suurpalkinto 2020

Muuta
-----

Nyhtökaurayrittäjä Andolin on yksi dokumenttielokuva Yrittäjän päähenkilöistä. Virpi Suutarin ohjaamassa dokumenttielokuvassa seurataan Gold&Green Foods -yrityksen syntyä ja sen perustajajäseniä.  Yrittäjä sai vuonna 2019 parhaan dokumenttielokuvan sekä musiikin Jussi-palkinnon.

Lähteet
-------

1. ↑  Väitöstiedote
2. ↑  Pulled oats developer Reetta Kivelä: "You can’t innovate if you’re not worried about anything" *University of Helsinki*.  13.3.2018. Viitattu 7.4.2019. (englanniksi)
3. ↑  Reetta Kivelä jättää Gold&Green Foodsin operatiiviset tehtävät | Paulig Group *www.pauliggroup.com*. Viitattu 21.7.2021.
4. ↑  Nyhtökauran kehittäjä palaa juurilleen Viikkiin | Helsingin yliopisto *www.helsinki.fi*. Viitattu 21.7.2021.
5. 1 2  Reetta Kivelä Vuoden Alumni 2018 *Helsingin yliopisto*.  20.10.2017. Viitattu 7.4.2019.
6. ↑  Hämeen Sanomat: Täältä rynnistetään maailmalle *Hämeen Sanomat*. Viitattu 7.4.2019.
7. 1 2 3  Reetta Kivelä Vuoden Alumni 2018 *Helsingin yliopisto*.  20.10.2017. Viitattu 7.4.2019.
8. 1 2 3  Reetta Kivelä kehitti miljoonarahoituksen keränneen nyhtökauran – onko tämä lihan korvike uusi jauheliha ja ilmaston pelastaja? *Helsingin Sanomat*.  30.4.2016. Viitattu 7.4.2019.
9. ↑  Viljanen, Kaisa: Nämä naiset kuuluvat Wikipediaan – katso keitä HS:n lukijat ehdottivat *HS.fi*.  2.3.2016. Viitattu 3.3.2016.
10. ↑  Pulled oats conquered Finland: The world is next *thisisFINLAND*.  3.4.2017. Viitattu 7.4.2019. (englanniksi)
11. ↑  Finland’s CTOs of the Year 2017 | Spinverse Blog *Spinverse*.  Arkistoitu 7.4.2019. Viitattu 7.4.2019. (englanniksi)
12. ↑  Kulttuurirahaston suurpalkinnot nyhtökauran kehittäjälle, saamelaisen kulttuurin kuvaajalle ja toivon teologille *Helsingin Sanomat*.  27.2.2020. Viitattu 21.7.2021.
13. ↑  Elokuva-arvostelu: Virpi Suutari teki dokumentin suomalaisesta yrittäjyydestä – yhteys nyhtökauranaisten ja perinnelihaperheen välillä jää kuitenkin heikoksi *Helsingin Sanomat*.  22.3.2018. Viitattu 7.4.2019.
14. ↑  JUSSI-GAALAN PALKITUIMMAT ELOKUVAT OLIVAT TYHJIÖ JA JUICE *Jussi-gaala*. Viitattu 7.4.2019.

Aiheesta muualla
----------------

* 
* Täydellinen proteiini, joka vielä pelastaa ilmaston Nuori tutkijayrittaja 2015
* CV yliopiston sivuilla